
VENDIM

Nr. 259, datë 5.5.2021
PËR DISA NDRYSHIME NË VENDIMIN NR. 789, DATË 22.9.2015, TË KËSHILLIT TË MINISTRAVE, “PËR PËRCAKTIMIN E KRITEREVE, STANDARDEVE DHE PROCEDURAVE TË CERTIFIKIMIT PËR PROFESIONISTËT E SHËNDETËSISË”, TË NDRYSHUAR

Në mbështetje të nenit 100 të Kushtetutës dhe të pikës 1, të nenit 33, të ligjit nr. 10107, datë 30.3.2009, “Për kujdesin shëndetësor në Republikën e Shqipërisë”, të ndryshuar, me propozimin e ministrit të Shëndetësisë dhe Mbrojtjes Sociale, Këshilli i Ministrave

VENDOSI:

Në vendimin nr. 789, datë 22.9.2015, të Këshillit të Ministrave, të ndryshuar, bëhen ndryshimet, si më poshtë vijon: 

1. Në kreun II bëhen këto ndryshime: 

a) Pikat 2 dhe 3.1 ndryshohen, si më poshtë vijon:

“2. Kohëzgjatja e programit të certifikimit

Programi i certifikimit, i kryer nga organi certifikues i akredituar sipas ISO/IEC 17024, për profesionistët e shëndetësisë, është i organizuar në cikël individual që përputhet me afatin kohor të licencimit, brenda të cilit profesionistët e shëndetësisë duhet të përmbushin kriteret siç përcaktohen në pikat 3 dhe 4, të këtij kreu.
3.1 Brenda një cikli individual, mjekët duhet të mbledhin një numër jo më të vogël se 150 kredite të edukimit në vazhdim, stomatologët dhe farmacistët e ndihmësfarmacistët 75 kredite, ndërsa infermierët e mamitë 50 kredite.”.
b) Nënpika 3.1.2 shfuqizohet. 

2. Në pikën 1, të kreut IV, fjalët “... cikël 4-vjeçar ...” zëvendësohen me “... cikël individual ...”.

Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR

